நான் புறா பார்த்தது அல்ல எனக்கு அந்தப் புறாக்களை முக்கியமானவை ஆக்கியது. எந்த அசைவும் இன்றி, எதிர் எதிர் பக்கங்களில் இருந்து அந்தப் புறாக்களின் தானியம் கொத்தலை, ஒரு உறைந்த மௌனத்தின் பாறையில் அமர்ந்து அலைகடல் பார்ப்பது போல, பார்த்துக்கொண்டிருந்த அந்த இரண்டு முதிர்ந்த மனிதர்களின் அவதானம் எனக்கு முக்கியமானது. அவர்கள் இருவரும், இனிமேல் கிழிக்க அவர்களின் காலண்டரில் எதுவும் தேதியற்றது போல, நிறைந்து போனவராக நின்றனர். இதுவரை விழாத ஒரு வெயில் அவர்கள் மேல் விழுந்து அவர்களைப் பிரகாசமாக்கி இருந்தது.